I dag stemte hele 28 representanter – fra både Ap, SV, Venstre, Sp og til og med Høyre – for å erstatte monarkiet med republikk.

Motstanderne av monarkiet er på fremmarsj blant de folkevalgte på Stortinget. Særlig innad i Arbeiderpartiet blåser det en republikansk vind.

Arbeiderpartiet er nå det største republikanske partiet i Norge. Med nestleder Hadia Tajik i spissen stemte hele 17 av Arbeiderpartiets stortingsrepresentanter for å bytte ut dagens monarki med republikk som styreform.

– Selv om vi har et strålende kongehus som jeg har stor respekt for, er det min oppfatning at posisjoner ikke skal gå i arv, sier Tajik.

Siden 1972 har SV nærmest stått alene i Stortinget om å ville avskaffe monarkiet til fordel for et republikansk styre. I 2010 stemte 17 stortingsrepresentanter for å innføre republikk. I dag stemte hele 28 representanter – fra både Ap, SV, Venstre, Sp og til og med Høyre – for å erstatte monarkiet med republikk.

Stortingsrepresentant Heidi Nordby Lunde var riktignok den eneste fra Høyre, som i dag brøt med partiets linje.

– Jeg er i mot at et land og et lands lederskap skal gå i arv, og burde ha bedt om tillatelse til å bryte med partilinjen. Men jeg bestemte meg under voteringen for å følge min samvittighet fremfor partiet i denne saken, sier Lunde.

Lunde mener at at det må være rom for republikanere i Høyre.

Fra Venstre deltok Sveinung Rotevatn i dagens Grunnlovsdebatt på stortinget. Rotevatn var opptatt av at monarkiet representerer en grunnleggende mistillit til den vanlige borger i dette landet.

– Denne mistilliten kommer til uttrykk på flere måter. En måte er at en mener at det ikke finnes en eneste person i dette landet, som er kvalifisert til å være statsoverhode. Utenom dem som tilfeldigvis måtte være født inn i fyrstehuset Schleswig-Holstein-Sonderburg-Glücksburg.

Dette er slektsgrenen den norske kongefamilien tilhører.

Dette er representantene som i dag stemte for å innføre republikk som styre i Norge:

Arbeiderpartiet





Hadia Tadjik

Jette F. Christensen

Lise Christoffersen

Eirik Sivertsen

Sonja Mandt

Truls Wickholm

Anette Trettebergstuen

Stine Renate Håheim

Åsmund Aukrust

Martin Henriksen

Audun Otterstad

Eva Kristin Hansen

Karianne O. Tung

Fredric Holen Bjørdal

Tone Merete Sønsterud

Torstein Tvedt Solberg

Eirin Sund

Høyre





Heidi Nordby Lunde

SV





Audun Lysbakken

Karin Andersen

Heikki Eidsvoll Holmås

Ranveig Kvifte Andresen

Snorre Valen

Torgeir Knag Fylkesnes

Venstre





Sveinung Rotevatn

Iselin Nybø

Ketil Kjernseth

Senterpartiet





Marit Arnstad

Stemte feil

Parlamentarisk leder i Senterparitet, Marit Arnstad, sier torsdag kveld i en SMS til TV 2 at hun ikke er i mot monarkiet, men stemte feil under dagens avstemning i Stortinget.

Stortingsrepresentant Marianne Marthinsen fra Arbeiderpartiet var en av representantene som stod bak forslaget om republikk. Hun hadde forfall da Stortinget behandlet forslaget, og er dermed ikke med blant de i 28 som ønsker å bytte ut dagens monarki.

Ny folkeavstemning

I 1905 valgte ca 80 prosent av de stemmeberettigede mennene å si ja til å tilby Danmarks prins Carl (Senere Kong Haakon 7.) å bli norsk konge.

Republikanerne på Stortinget vil ha en ny folkeavstemning, der folket kan si sitt. Saksordfører Helge Thorheim (Frp) viste til at folkeavstemningen i 1905 ga et klart flertall for den foreslåtte kongen, og at meningsmålinger fortsatt viser bredt flertall i befolkningen for monarkiet.

– Det er derfor ingen signaler som skulle tilsi en endring i det standpunkt, sier han.

Flere av monarki-tilhengerne kom inn på den symbolkraften kongehuset i Norge har og har hatt, ikke minst under andre verdenskrig.

Høyres Michael Tetzschner viste til at ingen politisk valgt skikkelse vil kunne samle befolkningen på samme måte.